Papersnake/gushiwen huggingface dataset:
投赠郑守光远三十韵
黄镇成（元代）

累洽开皇极，分藩重守臣。列茅周土旧，分竹汉符新。

师帅能宣化，仪刑最近民。隼旟张日月，雉阁丽星辰。

地纪逾荒服，天光照远人。选材归德器，分命耸朝绅。

一代文章伯，群心怙恃亲。祖风先蔼蔼，家学早振振。

听履曾驰誉，工书固绝伦。九苞腾鸑鷟，千里骤骐驎。

仗引陪供奉，官联属选抡。河源通析木，星象拥勾陈。

暂辍中朝绂，来纡外府轮。土风连太末，山节耸全闽。

佐乘临漳浦，褰帷入剑津。近河能借润，依烛解光邻。

化雨苏民望，祥风洗瘴尘。裤襦歌已浃，刀剑俗咸悛。

山郭惟樵郡，封邻接海濒。地偏田少沃，土狭户多贫。

捐瘠饥瘥并，流亡寇役频。震凌思大厦，枯蘖徯洪钧。

幸借循良牧，咸依抚字仁。昼长帘似水，更静月如银。

赤社分南服，清都拱北辰。报看三月政，和睹万家春。

少日探经笥，颓年愧席珍。雨畦仍把耒，风艇自收缗。

喜见瘳民瘼，无由传吏循。祗须成德化，濡笔颂坚珉。
泰之用欧苏颍中故事再作五绝勉强继韵 其五
王十朋（宋代）

夜静微闻折竹音，惊禽何处更投林。寒生习气无繇扫，遥对湖山忍冻吟。
雪咏
曾巩（宋代）

雪花好洁白，不待咏说知。
区区取相似，今古同一辞。
薛能比众取，小去笔墨畦。
谁能出千载，为雪立传碑。
四座且勿歌，听我白雪诗。
天地于降雪，其功大艰难。
去年暖风日，冬在春已还。
山屏尽深碧，危溜声亦潺。
草萌各已动，梅花开最繁。
炉火殆可谢，衣絮谁复言。
推排腊已过，一变天更寒。
飘风动木石，激射难出关。
深房拥高燎，领肘曾不温。
仰视云压叠，垂欲藉屋山。
元气不复呵，飞鸟折羽翰。
谁排河汉流，欲堕莽苍间。
道为黑风遮，凝冻无住著。
纷纷成片缕，六出非刻削。
初时漏余滴，杂雨犹可恶。
迤逦纵飞洒，熊状不可名。
或稀若有待，或密似李索。
或弱久宛转，或狂自轩腾。
群来信汗漫，孤飘亦零丁。
屋角初渐斑，瓦沟忽皆平。
坳漥一已满，茅茨压将倾。
树木遍封裹，冈山助峥嵘。
阶除断纤秽，池台有余清。
流尘寂已掩，物象窅皆明。
厨烟或中鑱，里表仍孤擎。
长街隐缺甃，荒城混觚棱。
沙水渺相合，扁舟在图屏。
啄草鸟雀踪，篆字贵纵横。
顿惊宇宙内，侈丽皆天成。
引望谁倚楼，秀色乱目睛。
永怀衡门士，辛苦守六经。
山藜不充腹，笔砚久已冰。
柔茵坐中堂，谁问公与卿。
世事泊无意，烛换犹飞觥。
文犀压朱箔，阳春谢秦筝。
所处殊处所，苦乐固异情。
谁致此不齐，上天意何营。
苍苍不可问，奕奕洒未停。
明晨起相处，寒日已满窗。
井甃破圆素，砌苔还故苍。
万物去覆冒，颜色皆复常。
融为大田水，其流日滂滂。
方塘接深甽，澄彻碧玉光。
岂惟疠疫消，庶验百谷祥。
愿彼守经士，幸可继糗粮。
忧民既非职，空致新诗章。
蜀道难
阴铿（南北朝）

王尊奉汉朝。
灵关不惮遥。
高岷长有雪。
阴栈屡经烧。
轮摧九折路。
骑阻七星桥。
蜀道难如此。
功名讵可要。
次韵五叔梅花 其二
韩淲（宋代）

漠漠繁香为倚风，一枝藏白更舒红。稀疏固喜山容淡，零落惟愁涧影通。
送洵阳王令之官
韩维（宋代）

离马嘶高树，郊原夏景深。还持长者政，往慰远人心。

种黍侔千户，张鱼盛百金。江山永嘉咏，时寄草堂吟。
落成王朝奉庙以薄恙不获预谢谢刘宰并诸乡丈
陈傅良（宋代）

操一豚蹄亦可怜，欲将庙食自旌贤。
坏墙颓壁神台笠，不见干戈六十年。
和唐应德红梅诗五首 其四
王立道（明代）

乡园入梦思模糊，京国相逢识得无。玉貌讶从今日改，清标只似向来臞。
次韵仲退山中小景四首 其三 霜林月影
徐瑞（宋代）

中天行素月，炯炯白玉团。空林现百怪，满地龙蛇盘。

超然立于独，亭亭老苍官。有形亦是幻，一笑凌高寒。
秋池二首
白居易（唐代）

身闲无所为，心闲无所思。况当故园夜，复此新秋池。

岸暗鸟栖故，桥明月出时。菱风香散漫，桂露光参差。

静境多独得，幽怀竟谁知。悠然心中语，自问来何迟。

朝衣薄且健，晚簟清仍滑。社近燕影稀，雨馀蝉声歇。

闲中得诗境，此境幽难说。露荷珠自倾，风竹玉相戛。

谁能一同宿，共玩新秋月。暑退早凉归，池边好时节。
别墅
钱惟演（宋代）

别馆斗城傍，斜轩映曲房。
苍头冠绿帻，中妇织流黄。
复道登平乐，期门集未央。
意钱梁冀宅，挟瑟莫愁堂。
走马章台柳，停车陌上桑。
彀弓随宝障，投辖付银床。
出戴繁星急，归冲细雨忙。
曾过阿君宿，醉舞起跳梁。
句
李白（唐代）

焰随红日去，烟逐暮云飞。（令一日赋山火诗云：

“野火烧山后，人归火不归。”思轧不属，

白从旁缀其下句，令惭止）

绿鬓随波散，红颜逐浪无。因何逢伍相，应是想秋胡。

（白从令观涨，有女子溺死江上，令赋诗云：

二八谁家女，漂来倚岸芦。鸟窥眉上翠，鱼弄口旁珠。

令复苦吟，白辄应声继之）

举袖露条脱，招我饭胡麻。（见《二老堂诗话》）
至瀛州小雪贻蒋颍叔
张舜民（宋代）

梁苑瑶池醉梦阑，忽随北客度燕山。马头点缀飞才密，日脚微明意尚悭。

疏布久抛南海上，貂裘初袭两河间。好留幕府陪樽俎，刚被行人不放闲。
句
诗客（宋代）

翡翠列成千嶂碧，琉璃泻出两溪寒。
三夜不见月
赵蕃（宋代）

中秋隔明日，月色比常佳。
晨气早已肃，暮云深更遮。
巡檐徒四立，顾影晚兴嗟。
桂旱犹藏蕊，橘秋反吐花。
宝公赞
释绍昙（宋代）

折杖头，闲骨董。
惑梁王，少卖弄。
鹰巢不至生鸾凤。
乙未和孟天炜都司见寄五首 其三
顾瑛（元代）

猎猎东风吹火旗，水军三万尽精肥。一春杀贼知多少，个个身穿溅血衣。
戏赠友人
杨凝（唐代）

湘阴直与地阴连，此日相逢忆醉年。

美酒非如平乐贵，十升不用一千钱。
湖上招客送春泛舟
白居易（唐代）

欲送残春招酒伴，客中谁最有风情。两瓶箬下新开得，

一曲霓裳初教成。排比管弦行翠袖，指麾船舫点红旌。

慢牵好向湖心去，恰似菱花镜上行。
补乐府十篇 其八 帝有虞氏之乐歌
曹勋（宋代）

草木繁芜兮阴雨膏之，百谷丰衍兮寒暑成之。万物护理兮元衍驯之，顾否德之弗类兮敢不允躬以承之。

庶揖让以敉宁兮传诸罔极，世不乏圣兮惟皇与直。

俾帝尧之至公兮，终维斗之不忒。
为师席李上舍去智寿四首
卫泾（宋代）

道义须知耐岁寒，论心还喜臭如兰。
龙鳞幸许同攀附，乞与春风借羽翰。
冶父山居七首 其七
洪恩（明代）

食至三声鼓响，茶来半点经圆。四众和云散去，只留明月阶前。
望江南
刘辰翁（宋代）

盘之所，春蝶舞晴暄。溪傍野梅根种玉，墙围修竹笋生鞭。深院待回仙。
嘉熙好，四十二年前。犹记五星丁卯聚，更迟几岁甲申连。快活共千年。
依韵和呈刘贡父舍人三首 其三
陆佃（宋代）

三家成佛本来西，共坐莲胎出淤泥。归侍玉除还似约，去腰金印定如携。

慇勤鸟劝花前醉，邂逅人逢叶上题。纵有凤毛传序远，未应能似雁行齐。
喜曹素臣至
庞建楫（明代）

握手经年梦屡狂，江山仍在感沧桑。官情澹洁人如鹤，客路支离鬓似霜。

万里独行为许国，千金虽尽不垂堂。三城旧属扬州地，何必西湖是故乡。
隆祐皇太后挽词三首 其三
汪藻（宋代）

德盛周文母，仪尊喾正妃。山河隳地载，星宿掩轩晖。

此日哀笳曲，他年大练衣。越冈宁久驻，会有灞陵归。
山中
方岳（宋代）

十亩荒园斸野烟，蔬畦麦陇带平田。
相忘鱼鸟无余地，自信貂蝉有老天。
静处亦忙诗意思，贫中之乐酒因缘。
梅花不隔前村路，只有霜桥雪屋边。
道山直舍
陆游（宋代）

身世从来一蠹鱼，讨论犹记入朝初。
自怜报国无他技，又领兰台四库书。
晓思
王建（唐代）

晓气生绿水，春条露霏霏。林间栖鸟散，远念征人起。

幽花宿含彩，早蝶寒弄翅。君行非晨风，讵能从门至。
再游紫阳洞重题小松
卢士衡（唐代）

仙家种此充朝食，叶叶枝枝造化力。去年见时似鹤高，

今年萧化八九尺。不同矮桧终委地，定向晴空倚天碧。

好期逸士统贞根，昂枝点破秋苔色。寻思凡眼重花开，

宁知此木超尘埃。只是十年五年间，堪作大厦之宏材。
湘月·行行且止
张炎（宋代）

余载书往来山阴道中，每以事夺，不能尽兴。戊子冬晚，与徐平野、王中仙曳舟溪上。天空水寒，古意萧飒。中仙有词雅丽；平野作《晋雪图》，亦清逸可观。余述此调，盖白石《念奴娇》鬲指声也。

行行且止，把乾坤收入，篷窗深里。星散白鸥三四点，数笔横塘秋意。岸觜冲波，篱根受叶，野径通村市。疏风迎面，湿衣原是空翠。
堪叹敲雪门荒，争棋墅冷，苦竹鸣山鬼。纵使如今犹有晋，无复清游如此。落日沙黄，远天云淡，弄影芦花外。几时归去，剪取一半烟水。
次韵景裴赞喜农扈之除
洪适（宋代）

北固金焦顾眄中，裴回于此再踰冬。徒劳金谷供诸将，未有田园问老农。

且喜边亭罢欧脱，不须水战习蒙冲。九卿已愧班行忝，敢向明时叹不逢。
寿黄有司诞日
赵友直（宋代）

天挺英才佐庙廊，千年懋绩炳旗常。
悬弧偏喜民生寿，报国还期道体康。
庭有芝兰呈晚秀，门多桃李毓春芳。
微吟聊助冈陵祝，鹤发乌纱映鬓霜。
题王君静斋崇慕堂
伦以训（明代）

春风朝暮采蘋花，涧水泠泠抱屋斜。雨过琴书回手泽，月明猿鹤在山家。

名高入座孤踪远，恨人终天一念赊。垦得溪田种兰玉，国香留取遍天涯。
钗头凤 其一
樊增祥（清代）

诃梨领。茱萸锦。轻裾窄袖娉娗影。昨宵忆。今宵忆。

桃花笺纸，青鸾消息。密。密。密。

深深院。双飞燕。菖蒲花发才相见。君休惜。侬休惜。

眼中红泪，真珠千粒。滴。滴。滴。
雨中寄所思
赵湘（宋代）

寒气萧萧瘦骨惊，自知分得四愁平。
秋堂病起莓苔色，池阁梦回芦苇声。
幽滴冷痕连树影，暗驱浮气入诗情。
衡门独掩还无语，一日相思万缕并。
冬夜书怀
王维（唐代）

冬宵寒且永，夜漏宫中发。
草白霭繁霜，木衰澄清月。
丽服映颓颜，朱灯照华发。
汉家方尚少，顾影惭朝谒。
雕鹗在秋天
范仲淹（宋代）

秋汉寥寥迥，雄心肯木栖。
人间正摇落，天外绝攀跻。
月兔精应丧，阳乌影欲齐。
长河匹练小，太华一拳低。
下眄群毛遁，横过百鸟睽。
乘风俊未已，空阔玉关西。
题三士轩诗
郭印（宋代）

独立未为真，万法皆吾侣。
故於竹柏间，强名相尔汝。
风流子·木叶亭皋下
张耒（宋代）

木叶亭皋下，重阳近，又是捣衣秋。奈愁入庾肠，老侵潘鬓，谩簪黄菊，花也应羞。楚天晚，白苹烟尽处，红蓼水边头。芳草有情，夕阳无语，雁横南浦，人倚西楼。
玉容知安否？香笺共锦字，两处悠悠。空恨碧云离合，青鸟沉浮。向风前懊恼，芳心一点，寸眉两叶，禁甚闲愁？情到不堪言处，分付东流。
送泉州使臣
释慧空（宋代）

只这佛国土，遍满十方空。毗耶金粟老，说法在其中。

彻骨慈悲棒，当机激箭锋。空生打退鼓，不敢现神通。
送郑尚书守建安十首
彭龟年（宋代）

好风佳月满襟怀，尝到先生丈室来。
今日忽为江海别，此心肯逐晚潮回。
再答山阴王玉映并宗弟睿子
丁耀亢（清代）

海上仙人挽鹿车，《五噫》歌就出关初。黔娄偕隐称良友，班女工文续《汉书》。

玉笈家藏空粉黛，青箱世业伴樵渔。又闻宫壸征闺范，不去翻来问索居。
次韵苏公独酌
陈师道（宋代）

云月酒下明，风露衣上落。
是中有何好，草草成独酌。
使君顾谓客，老子兴不薄。
饮以全吾真，醉则忘所乐。
未解饮中趣，中之如狂药。
起舞屡跳踉，骂坐失酬酢。
终然厌多事，超繁趋淡薄。
功名无前期，山林有成约。
身将岁华晚，意与天宇廓。
醒醉各有适，短长听凫鹤。
次韵宏父初夏
于石（宋代）

留得三分春意和，茶醾犹可入吟哦。
人情疏密庭前竹，吾道卷舒池上荷。
结友岂无今管鲍，论诗奚必古阴何。
梅霖骤涨江天阔，还有长午可钓麽。
拈古十四首 其十一
释法薰（宋代）

云居打草惊蛇，雪峰开口见胆。保福独上高台，要且众眼难瞒。
念奴娇 新婢
王瑗（清代）

买来新婢，看生虽草舍，盈盈娇小。只为饥寒抛骨肉，竟作依人飞鸟。

顽不闻呼，懒先觅睡，闺课何曾晓。且须情恕，跛奚黄子尝教。

吾更约法三章，屏当绣线，床拂中庭扫。瀹茗焚香司笔砚，插架尤须端好。

数日长随，一朝谛视，村气除多少。喜分钗朵，笑他还插颠倒。
彭通伯卫和堂
文天祥（宋代）

理身如理国，用药如用兵。
人能保天和，于身为太平。
外邪奸其保，甚于寇抢攘。
守护一不谨，乘保敌益勍。
古有黄帝书，犹今六韬经。
悍夫命雄喙，仁将资参苓。
羽衣为其徒，识破阴阳争。
指授别生死，铮然震能名。
道家摄铅汞，肤腠如重扃。
到头关键密，六气无敢婴。
君方建旗鼓，不敢走且惊。
他时櫜吾弓，闭门读黄庭。
寄高菊磵谢惠诗集
裘万顷（宋代）

高名如斗夜垂天，无地追思每自怜。
正欲为君寻五老，乃蒙因我到双泉。
新诗妙绝閒方就，稚子携归喜欲颠。
此去湖边不多远，秋风当觅钓鱼船。
九子浴九首 戴进士仲鹖 
李梦阳（明代）

南州实才窟，小戴亦横骛。探镮乃叨窃，对孔岂在屡。

左右佩采荠，追趋信阳步。倾城在夙昔，赠我陆机赋。
天香室为四明定水复见心禅师赋
张翥（元代）

定水山中多古桂，老璘结茅来避世。囊中少试蒸花法，正藉烟霏作舆卫。

谁令作诗传世人，一时搅动声闻尘。百年公案结未了，复翁拈起还清新。

唱开石壁壁成字，百颗明珠照天地。不关旃檀林下风，薰破枯禅半边鼻。

吾闻佛家别有众香国，我亦三生学禅客。若为一洗六根空，从子归来分半席。
成窑鸡缸歌
高士奇（清代）

世人耳目贵所少，龙勺鸡彝竞爱宾。抔樽本是太古风，近时谁信趋奇巧。

赵宋花瓷价最高，玉腴珠润坚不佻。永乐以来制稍变，宣磁益复崇纤妖。

血色朱盘日轮射，小盏青花细描画。后来埏埴日更精，五采纷纶数成化。

红妆袅娜蜡泪垂，万花锦谷扬葳蕤。春阴隔院鞦韆动，浓香满架葡萄披。

亦有婴儿与高士，须眉栩栩神相似。留与人间作秘珍，什袭真堪琬琰比。

尤其著者推鸡缸，陆离宝色摇晴窗。鼠姑灼灼老难唤，将雏抱鷇三两双。

梅村老翁称解事，错道宣宗制此器。此器繇来见者稀，更有何人讨源始。

相公爱玩逾图球，长安好事勤徵搜。绨函封固献阁下，千缗一器争相酬。

我从平津得暂见，两手摩挲眼光眩。归来倒尽老瓦盆，一醉那分贵与贱。
牡丹花二首 其二
朱松（宋代）

鹤林阆苑两萧瑟，付与大千沙劫灰。尺五城南花溅泪，诗成看镜觉摧颓。
一痕沙
吴藻（清代）

莫把韶华细算。九十今犹未半。春纵不嫌多。奈愁何。

只是日长无绪。添上水沈几炷。窗外影移花。夕阳斜。
即事
刘克庄（宋代）

炎凉苍狗变，光景白驹驰。
忽见镜中者，惊询汝是谁。
偈三首
释慧方（宋代）

达磨祖师在脚底，踏不著兮提不起。
子细当头放下看，病在当时谁手里。
张公会看脉，李公会使药，
两个竞头医，一时用不着。
药不相投，错错，
吃茶去。
己已登玉峰亭二首
杜范（宋代）

与君携手上峦坡，多少尘襟尽刮磨。
一鸟横边秋霭淡，片云归处夕阳多。
潮来万里翻明练，山簇千峰列翠螺。
次地不堪归去早，欠看明月涨清波。
怀方存之
潘慎生（清代）

帘阁对春酒，落花方有赊。萧萧寒食雨，寂寂子云居。

香草怀人夜，青春解佩初。国风终古意，应自惜璠玙。
赠僧
葛庆龙（宋代）

七轴莲经供茗瓢，一龛乡佛性松寮。
舶香亦带鱼龙气，自采枝头柏子烧。
高楼月
曹勋（宋代）

高楼月，倒景入阑干。
人眠绮窗影，月在青云端。
相攀不可得，空成帘幕寒。
宁宗郊祀二十九首
学士院（宋代）

甘露流英，卿云舒来。
灵俞有喜，神光晻暧。
穆穆来莅，洋洋如在。
帝用居歆，泽及四海。
芦苇林
赵蕃（宋代）

虽为林园居，不忘江湖趣。
更着小舟横，无惊野禽聚。
横渎岸边梅花方开
施枢（宋代）

雪染梅花倚道傍，亭亭野水弄幽芳。
东风似赏孤高意，未许飘零一片香。
与余方池草池兄弟游三岩
陆深（明代）

山下三岩逐二难，春风初试杏花寒。人情倦去方惊老，江面东来渐觉宽。

一代交游论出处，百年身世杂悲欢。浮云本是山中事，欲为苍生起谢安。
宫词
宋白（宋代）

雪梅初谢小桃芳，院院莺啼报海棠。
昨日司花新奉勅，后园差使结丁香。
挽司直兄
王柏（宋代）

晚始亲荆玉，劬愉气谊稠。
泰坛霜月下，暑枕夜江头。
一困关公念，连书释我忧。
平生知己泪，寂寞洒新楸。
和吴侍郎微雨中与一二亲友同登香山石楼
宋庠（宋代）

伊濑鸣秋麓，香楼隔雨溪。
天形林罅出，山脊雾中迷。
岸峻灵龛密，沙平野路低。
只应观佛土，物物便堪齐。
秋原
贾泽洛（清代）

驱车登陇首，秋望兴悠然。禾黍分残雨，村墟淡野烟。

钟声出古寺，雁影下长天。更欲寻摩诘，犹堪画辋川。
薄幸·咏疟
贺双卿（清代）

依依孤影，浑似梦、凭谁唤醒！受多少、蝶嗔蜂怒，有药难医花症。最忙时，那得功夫，凄凉自整红炉等。总诉尽浓愁，滴干清泪，冤煞娥眉不省。
去过酉、来先午，偏放却、更深宵永。正千回万转，欲眠仍起，断鸿叫破残阳冷。晚山如镜，小柴扉烟锁，佳人翠袖恹恹病。春归望早，只恐东风未肯。
江上晚行
寇准（宋代）

秦川不得却归耕，奉诏年来在楚城。
孤寺残钟催夕照，汀洲疏苇送秋声。
西风独起湖山思，久客应知寂寞情。
野鹤渐无惊弋意，对人孤立水烟平。
偈颂一百四十二首 其三十
释广闻（宋代）

丛林纪纲，衲僧巴鼻。词锋若差，乡关万里。
酴醾
欧阳修（宋代）

清明时节散天香，轻染鹅儿一抹黄。最是风流堪赏处，美人取作浥罗裳。
和资政侍郎湖亭杂咏绝句十首·稻畦
梅尧臣（宋代）

浅浅碧水平，青青稻苗长。
偏知楚客爱，白鹭飞下上。
春去
苏泂（宋代）

城郭春风赋式微，忽看莺老燕雏飞。
秧田水满闻姑恶，树叶阴雏叫姊归。
百岁襟期真索寞，十年心事只依稀。
人间我亦无能者，华发苍颜未必非。
生查子（再和丞相）
赵磻老（宋代）

金门一免时，离绪纷如缕。想像切云高，晓日罗昏雾。

峨冠补衮人，不是无心处。欲效贡公弹，衣钵知谁付。
姚娄东往玉山因书以寄
柯九思（元代）

相逢何事且徘徊，泽国桃花岸岸开。
见说衡阳南去路，秋深无雁寄书来。
夜游宫
周邦彦（宋代）

一阵斜风横雨。薄衣润、新添金缕。不谢铅华更清素。倚筠窗，弄么弦，娇欲语。

小阁横香雾。正年少、小娥愁绪。莫是栽花被花妒。甚春来，病恹恹，无会处。
辛未八月初四日奉天门朝见口号
倪谦（明代）

端笏晨趋玉陛间，御炉香细绕龙颜。嵩呼拜舞朝天罢，宝殿东头缀旧班。
石希孟寄示赋论甚佳有未尽善处辄为涂改因成
郑刚中（宋代）

寄我雄文丽且新，冰寒於水岂无因。
故将丹粉画西子，要见浓涂淡墨人。
蔷薇花
刘克庄（宋代）

浥露含风匝树开，呼童净扫架边苔。
湘红染就高张起，蜀锦机成乍剪来。
公子但贪桃夹道，贵人自爱药翻阶。
宁知野老茅茨下，亦有繁英送一杯。
留别乐和之
梅尧臣（宋代）

雪消潭水绿，轻舸下滩时。渐转青山去，还将故国辞。

野林看欲动，江燕欲逢迟。君语随州体，余惭晚始知。
赠云竹一老琴师歌
张矩（宋代）

昌黎不作颖师已，千古风流随逝水。大音祗在天壤间，云竹翁逝发其秘。

明之为侯王，幽之为神鬼。悟翁一转指头禅，万事泯然心耳废。

涧泉淅沥走宫商，仙佩丁当分角徵。数声急羽来秋空，夜半西风掠蛩砌。

诸公不但知此音，真欲钩深得其艺。大篇小什分珠玑，往往不惜兼金馈。

吾闻南风之歌下舜廊，四海熙熙乐平治。愿翁持此天上头，一鼓解民愠，再鼓阜民财，勿作区区自丰计。
偈颂九十三首
释梵琮（宋代）

湖上一片云，明月为知己。
却被清风吹，吹入深山里。
立春内中帖子词·夫人阁
王珪（宋代）

金缕新幡翠凤翘，侧商催酒转宫腰。
玉栏风急花零乱，始觉春寒第一朝。
忆秦娥 题湘清女士观花小照
陈珍瑶（清代）

帘波蹙。画堂有个人如玉。人如玉。临风翠袖，云鬟新沐。

妆成约婢开金屋。日长爱立花阴曲。花阴曲。一双凤子，翩翩飞逐。
句
郑侠（宋代）

未言路上舟车费，尚欠城中酒药钱。
处处
沈濂（清代）

处处征鼙老自嗟，漫随年少对韶华。鳜鱼流水桃花活，燕子春风柳絮斜。

藉草壶觞皆上客，画船箫鼓又谁家。太平乐事何曾欠，瘦策宽鞋步软沙。
又溪山堂次韵四首
韩元吉（宋代）

潋潋溪光白鸟前，昏昏雨脚暮云边。
一年风景君应记，五月来看竞渡船。
江上
晁公溯（宋代）

江浅晴沙见，山高细路分。老藤维堕石，远树挂残云。

燕雁遥难到，巴莺暖遂闻。花飞少颜色，委地自纷纷。
上海旧作 观小叫天演碰碑
郑孝胥（清代）

暮年杨业竟舆尸，云代威名自一时。破敌何殊逐雉兔，望风曾一避旌旗。

晚途供奉成遗老，垂死英雄有骏姿。霜月漫天冰作涕，喑呜犹绕李陵碑。
得苏四庭藻书
周孚（宋代）

十年卧病江湖上，今日苏郎解寄书。末路何人肯怜客，穷途惟子独知余。

苍苔红叶诗应好，紫燕黄鹂夏正初。耆旧彫零无可语，差彊人意正思渠。
廓禅人干田求颂
释正觉（宋代）

廓虚田地绝蓁荆，望断玉堂冰鉴平。
素色依稀云拥耒，练光片段月分耕。
意为衲子延筇履，力丐檀那助饭羹。
将见金牛笑相唤，丛林气像不多争。
留别金陵府尹黄安中尚书
郭祥正（宋代）

扁舟载月入金陵，金陵尚书倒屣迎。白发愧彼商山皓，青眼欣逢阮步兵。

开壶倾酒饮未已，卷纸连书吟不停。愿如贺监怜太白，莫作曹公嗔祢衡。
和伯氏小疾原韵
宋祁（宋代）

握臂苦愔愔，苍华倦昼簪。
悟非蘧瑗早，达想净名深。
齐鹿闲三{左木右适}，仙图戏一禽。
独应吴客问，眉宇识侵淫。
声声慢　 咏愁
刘基（明代）

无踪无迹，难语难言，依依只在心曲。雨冷云昏日暮，海涯天角。

轻衾梦回酒醒，夜悠悠、虫响灯绿。事去也，纵相怜、不是那时金屋。

镜里清扬婉婉，凭朱槛、知他为谁颦蹙。凤老桐枯，惨淡九峰青矗。

湘江泪痕未尽，有哀猿、相伴幽独。向此际，更那堪怀古送目。
秋日早朝
胡广（两汉）

秋满都门一雁飞，轻罗初拟试朝衣。
城头鼓角催更尽，阙下星河向晓稀。
佳气入云浮紫殿，新凉先雨到彤墀。
涵濡共际雍熙日，谁识阳和造化机。
题红蕙花诗册尾 其四
龚自珍（清代）

眼前谁是此花身，寂寞猩红万古春。花有家乡侬替管，五湖添个泛舟人。
送刘相公朝觐二首
贯休（唐代）

九苞仙瑞曜垂衣，一品高标百辟师。魏相十思常自切，

曹溪一句几生知。久交玉帐虽难别，须佐金轮去已迟。

唯杜荆州最惆怅，柳门回首落花时。

急征只是再登庸，生意人心万国同。燮理久征殷傅说，

谭真欲过李玄通。程穿岘首春光老，马速商於曙色红。

从此龙颜又应瘦，寰瀛俱荷代天功。
祝英台近 赠吴郎韶仙 十二阕 其一 并序
姚燮（清代）

粉涡青，云黛碧。春影媚波活。梦构心寻，意外眼中得。

堪侬脱茧红蚕，风情久忏，又一缕、一丝重织。

酒窗夕。泥来如许缠绵，谁信是初识。暖酒交斟，未醉已无力。

霎时扶马笼灯，一声去也，故留笑、赚人相忆。
燕新第乡人致语口号
史浩（宋代）

鄮山鄞水百祥开，壮士昂头谢草莱。戛玉锵金俱杰出，纡青拖紫正朋来。

未饶卫国多君子，何独山东有相材。富贵功名随步武，清时钟鼓且衔杯。
虎丘隆和尚赞
释智遇（宋代）

柔弱丰神，骨器刚大。
小喜多嗔，贵买贱卖。
形影师资二十年，所以圆悟目之为睡虎者也。
玉汝复次韵来速乃许赴再和答之
吴宽（明代）

佳时已过鹊成桥，菰米榆钱忽乱漂。
明月避人应此夜，烈风欺乱更崇朝。
须知木屐平生着，敢负皮冠旧日招。
终胜李侯蹲马背，披蓑兀兀路遥遥。
归来
黎廷瑞（宋代）

渺渺臯兰远路渐，灵龟何必为余古。
还家早似千年鹤，乘世元余六月蟾。
元叟为官犹号漫，陶翁未仕已名潜。
吴人终未谙羊酪，刚道莼羹似蜜甜。
书事
赵蕃（宋代）

儿童不知忧，度日长戏剧。
忽传山中讯，欣喜沾柿栗。
为物虽甚微，贵是家所植。
何当携尔曹，绕树亲寻摘。
夜卧舟中闻有唱山歌者倚其声作二首
王道父（宋代）

生来不识大门边，一片丹心石样坚。
闻道阿郎难得妇，无媒争得到郎前。
七言烽火台二首 其二
沈遘（宋代）

烽火销来五十年，居民初不识戈鋋。耕桑满野帝何力，千里边城自晏然。
琴调相思引 云林妹见赠雁足书灯，以小令申谢
顾太清（清代）

雁字分飞思不禁。听风听雨梦难寻。露华庭院，灯影照清心。

赠我不须长夜饮，感君聊赋短檠吟。荧荧一点，应惜寸光阴。
锦州道中
程虞卿（清代）

馆驿乱山隈，征车夕照催。途长人意倦，地险马行猜。

秋气来榆塞，凉风起蝎台。不须思蜀道，我乏济时才。
樵歌贻卢子明
黄克晦（明代）

采薪入深林，唱歌出幽谷。
樵歌非无辞，辞古不可读。
偈颂三十二首 其十八
释宗演（明代）

摩尼珠，人不识，如来藏里亲收得。收者易，见者难。

见者易，用则难。见得用得，二无两般。閒把一枝归去笛，夜深吹过汨罗湾。
灯夕
史弥宁（宋代）

东风劫劫趁芳辰，调柳唆梅著处新。
翠筦声中千里月，银花影里万家春。
楼台拚饮夜不夜，罗绮飘香人看人。
抖搂吟怀歌乐岁，江山分外长精神。
出谒晚归
陆游（宋代）

万卷纵横眼欲盲，偶随尺一起柴荆。
渊鱼脱水知难悔，野鹤乘车只自惊。
苑路落梅轻有态，御沟流水细无声。
红麈朝暮何时了？促驾归来洗破觥。
山水友馀辞 水芋头
王质（宋代）

不粤卵，不岷鸱，虽沉波，堪作魁。葧脐叶搓牙，芥■苗整齐。

水芋头，水芋头，江湖百年无一愁，南湾北湾皆膳羞。
北窗竹石
白居易（唐代）

一片瑟瑟石，数竿青青竹。向我如有情，依然看不足。

况临北窗下，复近西塘曲。筠风散馀清，苔雨含微绿。

有妻亦衰老，无子方茕独。莫掩夜窗扉，共渠相伴宿。
陈春宇李秀岩王抑所诸公枉过得端字
梁孜（明代）

芙蓉寂寞蓼花寒，词客翩翩访药栏。身系浮名依阙下，兴怜孤调落毫端。

漏传宫掖因风至，雁度江门带月看。零露瀼瀼清几席，金尊频促待飞翰。
宫词三十三首
曹勋（宋代）

滔天逆党作兵端，坐致酋渠诏意宽。
咸与惟新皆赤子，释囚尽复汉衣冠。
题长安赵氏园
晁说之（宋代）

长安池馆郁峥嵘，此地偏多客子情。
秋晚寒藤侵石瘦，夜深熟果落池惊。
後生解识南山趣，先德元高戎夏声。
感时暂来添白发，南山曾见汉公卿。
盘洲杂韵上 飞庐
洪适（宋代）

浮家今得计，举棹疾于飞。一笑儿童舞，芳莲当妓围。
自述真讚
杨昭俭（唐代）

真兮廖廓，郢人图雘。
岳耸云空，澄潭月跃。
送崔少蓬南归五首
洪咨夔（宋代）

富贵纷探骊，功名竞骑虎。
眉端万国愁，公意良独苦。
五年安边功，绝口不自语。
仙帆去蓬莱，急流一砥柱。
杂体诗 其十二 刘太尉
薛蕙（明代）

晋京涉厄运，神州困夷孽。乾栋隤炎燎，坤舆覆危辙。

伊馀孱且弱，负荷忝朝列。愆衅既已沦，哀愤徒云结。

惟昔仲山甫，佐宣补衮阙。范生反会稽，再举夫差灭。

高帝还新丰，鸿门赖人杰。静言思数子，顾已伤薄劣。

白日逝若飞，俯仰值暮节。良辰不可遇，我志将安设。

大化信盈虚，昏明亦更迭。毕力济公室，引领企时哲。
冬日寄洛中杨少尹
马戴（唐代）

黄河岸柳衰，城下度流澌。年长从公懒，天寒入府迟。

家山望几遍，魏阙赴何时。怀古心谁识，应多谒舜祠。
中秋夜述怀
钱之青（清代）

去年醉月曲江头，绿酒红牙记胜游。今夜中秋形对影，故人还复上南楼。
颂古四首 其二 勘婆二
释咸静（宋代）

赵州老老大大，不解山中打坐。自言去勘婆了，倒被婆子勘破。
偈颂八十七首
释慧开（宋代）

湘南潭北影团团，面面簷楹风雨寒。
突出虚空无缝罅，从教千古与人看。
城西陂泛舟
杜甫（唐代）

青蛾皓齿在楼船，横笛短箫悲远天。
春风自信牙樯动，迟日徐看锦缆牵。
鱼吹细浪摇歌扇，燕蹴飞花落舞筵。
不有小舟能荡桨，百壶那送酒如泉？
君成弟清溪
薛嵎（宋代）

孺子歌犹在，沧浪可濯缨。
流来如玉洁，止处似心平。
鱼避飞凫影，荷添落雨声。
诗书源更远，千古媲交情。
失题九首 其八
李之仪（宋代）

薄云疏雨洒雕笼，槎拂银潢月上弓。红泪半残歌后烛，翠涛低涌梦回风。

淬馀剑锷虽为利，解尽犀棱未见通。杳杳芝田定何许，断魂无计脱惊鸿。
呈李书史四首
王梦应（宋代）

火叶雪花正可人，陌头客子剑生鳞。
千年风致未尽歇，如此溪山有弃民。
秋意
何吾驺（明代）

几年不见长安月，重见长安月色光。宫瓦碧滋新治第，冠簪华对旧为郎。

异时欢笑疏砧外，何处歌声白雁乡。为买元膏晞短发，清朝鹓鹭好相将。
题树斋给谏所藏云龙册子
艾畅（清代）

斋空夜静星斗明，陡觉风雨昏镫青。雷轰电闪起咫尺，颓云塞地天冥冥。

恍惚奔趋有百灵，海波倒卷枯沧溟。怪君何处得此通神画，令我骇对顷刻迷阴晴。

我闻龙本至阳精，屈伸变化无定形。九天九渊任潜跃，出入有去翳以行。

世人不知龙德贵，谓可拳养殊不经。谁其画龙即真龙，前有僧繇后所翁。

此图未知出谁手，墨香一渍云濛濛。果有蜿蜒势千丈，半露云外藏云中。

精灵尽出真宰泣，尺幅神变谁能穷。正恐朝坤有时要霖雨，忽然带云飞去图为空。

龙兮龙兮我愿招之复来入，神功既毕此堪蛰老屋。

空山伴夜吟雨气，淋漓万古云犹湿。
耕图二十一首·碌碡
楼璹（宋代）

力田巧机事，利器由心匠。
翩翩转圜枢，衮衮鸣翠浪。
三春欲尽头，万顷平如掌。
渐暄牛已喘，长怀丙丞相。
骊山
杜甫（唐代）

骊山绝望幸，花萼罢登临。地下无朝烛，人间有赐金。

鼎湖龙去远，银海雁飞深。万岁蓬莱日，长悬旧羽林。
第二关其中风烈太甚不少息
王履（宋代）

阴风一何劲，箭发无停机。
阳光虽回环，不敢关内窥。
岂以尘躅来，俗尘与之飞。
吾今洗心入，饱贮群清归。
入既不我嫌，归胡尚余威。
老怀亦自坚，未伏十八姨。
披襟扫苔卧，故待秋阳西。
携一尊寻春湖上
陆游（宋代）

酒里真须勉策勋，百年何啻是中分。
花梢已点猩猩血，水面初中瑟瑟纹。
一世极知均腐骨，万锺元自付浮云。
浩歌不恨无人和，但惜惊飞白鹭群。
伤哉行
郑善夫（明代）

伤哉乎尚阳之南广业之里，千数茅茨变贼垒。杀人成丘山，旬月不见官军至。

我思八闽十七卫，太祖以来食尽多少官仓米。一朝缓急不得分寸力，恶用饲尔民膏髓。

膻风吹尘污诗礼，安能一沃沧溟水。伤哉乎坝头山新渡岭，妇女不行刃加颈。

新渡岭坝头山，黄金满意妇女还。可怜蛾眉七十二，竟无一下清风滩。

死生在前良独难。伤哉乎前王寡妻独死房帷间，令人苦忆大古时。

上有尧舜下皋夔，契敷五教张四维。稷播百谷民忘饥。

九州分理十二牧，天子端拱而无为。四凶既诛戮，六合歌雍熙。

耕且让畔行让路，重门暴客从何来。嗟彼盗贼岂无民彝，犁锄化兵谁使之。

伤哉乎圣王不作吾已而。
滕王阁春日晚眺
曹松（唐代）

凌春帝子阁，偶眺日移西。
浪势平花坞，帆阴上柳堤。
凝岚藏宿翼，叠鼓碎归蹄。
只此长吟咏，因高思不迷。
端午帖子·皇帝阁
周必大（宋代）

赫日中天正，清风养物深。
葵倾多士志，草偃万方心。
寄临川亲旧十首意到辄书不复次序 其三
吕本中（宋代）

屡试吴中千里莼，闽中荔子亦尝新。独游每恨无佳思，正好溪山少故人。
夏雨
梅尧臣（宋代）

林梅初弄熟，密雨闭重关。
润裛衣巾上，凉生竹树间。
水声通远涧，云色暝前山。
野鸟寂无语，公庭尽昼闲。
三层峰
李纲（宋代）

三层灵峰气象豪，喷云泄雨不崇朝。悬崖峭壁无人到，只恐峰头是碧霄。
绮罗香·红叶
张炎（宋代）

万里飞霜，千林落木，寒艳不招春妒。枫冷吴江，独客又吟愁句。正船舣、流水孤村，似花绕、斜阳归路。甚荒沟、一片凄凉，载情不去载愁去。
长安谁问倦旅？羞见衰颜借酒，飘零如许。谩倚新妆，不入洛阳花谱。为回风、起舞尊前，尽化作、断霞千缕。记阴阴、绿遍江南，夜窗听暗雨。
如此江山 泛曲阿后湖 曲阿词综曲阿词综中，
虞荐发（宋代）

依依杨柳，青丝缕、掩映绿波南浦。燕掠横斜，鳞游荡漾，恰是湔裙时序。清泠如许。恍镜影空磨，簟痕密聚。欲问伊人，且自溯洄前渚。并倚木阑无语。到来还、远树遥山，凝眸同睹。雁齿参差，＊流逦迤，多少鸥群鸳侣。最饶闲趣。且酒斟绿蚁，玉杯时举。＊乃一声，移入柳阴深处。西半夜惊罗一首，乃黄词。眼儿媚萧萧江上荻花秋一首，乃张孝祥词。堞恋花越女采莲秋水畔一首，乃欧阳修词。相见欢无言独上西楼一首，
颂古五十三首
释文礼（宋代）

堕脱知何处，凭君子细看。
潮来无别浦，木落见他山。
满庭芳 其二 山居偶成每与文翰二三子论文把酒歌以侑觞亦足以自乐也
段克己（宋代）

归去来兮，渔歌樵唱，觅愁愁在那边。承流委顺，万事没机关。

眼底江山如画，松环抱、修竹当前。君便有，侯封相印，到此也须还。

人生消底物，百年都付，茆屋三閒。但卷舒以道，到了何难。

日月消磨双鬓，中原信、未报平安。蒙头睡，日高慵起，帘影上三竿。
和潘倅新溪七首
姜特立（宋代）

浓淡燕脂千树开，崇光香雾袭人来。
如今不共梅花笑，步绕行吟日几回。
朝中措 其三 代谭德称作
陆游（宋代）

咚咚傩鼓饯流年。烛焰动金船。彩燕难寻前梦，酥花空点春妍。

彩园谢病，兰成久旅，回首凄然。明月梅山笛夜，和风禹庙莺天。
控巴台次韵
李訦（宋代）

谁道地拘偪窄，须知天閟幽妍。
一段丹青台阁，何人淡扫松烟。
小江怀灵一上人
皇甫冉（唐代）

江上年年春早，津头日日人行。
借问山阴远近，犹闻薄暮钟声。
又题草衣岩
胡寅（宋代）

携手童乌三尺强，已知经术胜文章。
可怜不见凌云日，迸洒西风泪几行。
十二声诗 其二 杖声
成鹫（清代）

隔溪微送响，一一入徘徊。声向静中得，客从何处来。

谷兼山屐应，路带楚吟回。渐觉过桥疾，多应落日催。
独钓南湖
刘敞（宋代）

澄澄春波深，中有鲂与鲤。无人收潜隐，好生得吾子。

投竿坐孤石，尽日倦未起。既失常若惊，有逢忽然喜。

子心岂残物，子道岂娱己。人谁辨子意，我请尽其理。

垂钓须得鲜，治国须得贤。所以不惮勤，岂在虾鱼间。

君子爱其君，讽谕以为先。詹何臧丈人，古事皆已然。

谁将子之术，更诵吾君前。
失调名
董武子（宋代）

畴昔寻芳秘殿西。日压金铺，宫柳垂垂。
石季伦金谷园（一本题作金谷怀古）
许尧佐（唐代）

石氏遗文在，凄凉见故园。轻风思奏乐，衰草忆行轩。

舞榭苍苔掩，歌台落叶繁。断云归旧壑，流水咽新源。

曲沼残烟敛，丛篁宿鸟喧。唯馀池上月，犹似对金尊。
零陵寄三弟五弟二首 其二
范纯仁（宋代）

勿起还乡念，人多故与亲。旧通乡里意，皆仰俸馀缗。

望纵诸家息，情须一饭伸。谁能悠久坐，白眼绝朋宾。
送赵清臣宰姚江
楼钥（宋代）

鄞江水与舜江通，久矣威名满一同。
试问何时到封部，数声柔橹一帆风。
山鸟
韩淲（宋代）

春晚雨时晴，隔檐山鸟鸣。留连因共话，拓落又閒行。

不选呢喃语，从教格磔声。酒来谁可饮，吾亦小诗成。
访何季常泛星岩
谭胜祖（明代）

元气混高下，一泓天地清。草楼如海幻，花砌与湖平。

以我浮家兴，因君破俗情。云何重改卜，底事解相萦。

再订明朝约，岩头看月生。
新居用韩昌黎诗辛勤三十年以有此屋庐为韵
蔡戡（宋代）

我亦大痴人，劝者多不足。
抖擞囊中金，倾倒囷内粟。
虽云壁徒立，尚有田可鬻。
百口勿啼饥，张颐仰看屋。
秋晚
陆游（宋代）

秋菰出水白於玉，寒荠绕墙甘若饴。
正是长斋岂不可，凛然大节固难移。
次韵宇文白云山
洪皓（宋代）

天际正英英，排云忽上升。
苍梧何处出，岱岳自封兴。
但见奇峰耸，宁知嘉气凝。
秋风殊未起，铁用遽飞腾。
送薛侍御志渊使荆襄 其二
倪岳（明代）

嗟君此去意如何，一道苍生望抚摩。往事已非空浩叹，功名岂为杀人多。
张果引谚
佚名（唐代）

娶妇得公主，平地生公府。
宝鼎现 题定武兰亭初拓和蘧庵先生原韵
陈维崧（清代）

笔精墨妙，风雅相尚，当年尔尔。论戈磔、争誇典午，人擅韭花兼虿尾。

谁第一、是右军逸少，庾翼家鸡莫比。有妙帖、鹅群裹鲊，神迹尤矜修褉。

一自赚入梧宫闭。伴宝衣、长殉幽翳。还幸得、拓来定武，石本离离腾古翠。

视淳化、与光和儿辈。色斗鸡彝象簋。供历代、君臣清赏，流遍深宫禁邸。

人世沧桑，阅几度、劫灰马矢。唉龙僵虎踣，波及鲁鱼亥豕。

揩老眼、向残缣里。滴透铜仙泪。痛多少、玉盌珠箱，鬼卖长陵夜市。
题潘氏高远台
王柏（宋代）

数曲梯阶稍欠宽，略移武步到仙寰。
诗怀纳尽双溪景，眼力推仙千里山。
方槛小欹烟雨外，飞蓬斜插斗牛间。
冯虚似驾临臯鹤，栖鹘危巢不足攀。
同家弟赋蜡梅诗得四绝句
陈与义（宋代）

韵胜谁能舍，色庄那得亲。
朝扬一映树，到骨不留尘。
题壁老笑庵
楼钥（宋代）

笑甚底，笑甚底，
若要笑时笑杀你。说梦梦中，
洗泥泥里。头上安头，
以水济水。个个一般，
滔滔皆是。我也要笑来，
终不欲开唇露齿。
答孔秀才
齐己（唐代）

早向文章里，能降少壮心。不愁人不爱，闲处自闲吟。

水国云雷阔，僧园竹树深。无嫌我衰飒，时此一相寻。
菩萨蛮·江山佳处留行客
张孝祥（宋代）

江山佳处留行客。醉馀老眼迷空碧。独倚最高楼。乾坤日夜浮。微风吹笑语。白日鱼龙舞。此意忽翩翩。凭虚吾欲仙。
金陵归途口占 其二
徐冶贤（清代）

万户千门夕照中，弥天暮色袅长空。何来多少萍飘客，凭吊当年明故宫。
黄嘉父朝请公彦示诗以不数面为言且索近著次韵谢答一首
程俱（宋代）

黄公游不成，白发奉朝请。东归乐闲燕，有味如隽永。

双凫倦朝飞，独鹤方夜警。知余亦衰穷，系马无复骋。

贻诗重琼玖，未展意先领。劳生厌尘雾，对此得暂屏。

终当遣长须，亦复钓缩颈。相过举清觞，野水吹万顷。

君当倾锦囊，我亦倩毛颖。时寻招提胜，莲社比宗炳。

如何迫寒饿，去棹聊一整。兴尽即言归，江湖足佳景。
汀涨
释永颐（宋代）

泽国迷春涨，芳洲生绿波。
净涵汀树小，间占浦云多。
风晚低轻燕，川明媚浴鹅。
望人烟思远，奈此暮山何。
渔歌效陈自堂作
刘辰翁（宋代）

石头城落淮水，刘郎浦对伍洲。越沼吴湖安在，月明人唱湖州。
减字浣溪沙九首 其六
况周颐（清代）

舜水祠堂璨云霞。广平铁石赋梅花。葛薇身世一枯槎。

红树仙源仍世外，綵幡春色换邻家。过墙风蝶近纷挐。
晤盛珍示同年舟中辄作别因次原韵
刘谦吉（清代）

摇落江南客，孤帆此日过。星从淮水渡，风带洞庭多。

各负诗无敌，谁怜醉有歌。相逢还欲别，极目渺烟波。
浮生
陆游（宋代）

浮生真是寄邮亭，短鬓匆匆失故青。
睡少始知愁有力，病增方故药无灵。
谋生嬾似逢秋燕，访旧疏於欲旦星。
自笑若为销此恨，浊醪聊复倒余瓶。
题茅山胡道士琴月卷
江宾王（宋代）

皎皎松上月，泠泠手中琴。
一弹飒灵飚，再弹驱层阴。
铿然发清响，窅皛延余音。
流光复徘徊，空林转萧森。
象器无乃泥，天人谅何心。
邂逅若有得，俯仰还自吟。
太音寄寂寥，内景涵静深。
山空夜将宴，微露沾衣襟。
张用宜丹房十咏 其十 焚胜
徐庸（明代）

积胜非无用，焚来表寸心。宋清佳传在，往昔到于今。
交溪庵中因检药囊偶成
陈渊（宋代）

道人头上经春雪，不羡少年何首乌。已觉老来甘草莽，便当归去访田庐。
寄芳洲先生
徐瑞（宋代）

生来道义胜纷华，晚抱遗经学种瓜。犹有爱山心不厌，时时幽梦到烟霞。
王景略对桓温扪虱而谈当世之务
韩淲（宋代）

本谓温犹好，而能北伐功。自从扪虱后，绝意过江东。
夜合花·自鹤江入京泊葑门外有感
吴文英（宋代）

柳暝河桥，莺晴台苑，短策频惹春香。当时夜泊，温柔便入深乡。春韵窄，酒杯长。翦蜡花、壶箭催忙。共追游处，凌波翠陌，连棹横塘。
十年一梦凄凉。似西湖燕去，吴馆巢荒。重来万感，依前唤酒银罂。溪雨急，岸花狂。趁残鸦、飞过苍茫。故人楼上，凭谁指与，芳草斜阳。
千秋岁 寿刘中庵
程文海（元代）

报梅开处。又报君初度。冰雪种，琼瑶树。重逢仍妩媚，方发非迟琼。春满面，广平消得平生赋。观里桃应妒。无奈冰霜?。香不断，清如许。从教吹笛裂，自有和羹具。花会否，明年相见沙堤路。
从端州采砚归有作 其一
屈大均（明代）

风帆朝别七星冈，路自羚羊向五羊。二水合为三水大，西江流比北江长。

木棉树树如烽火，山雉飞飞过石梁。采得紫云东洞石，归来书案有辉光。
赠鲜于伯几
方回（元代）

闻名今子骏，所至见公诗。
数步元非过，相看岂可迟。
吟鞍霜跌后，谈麈日閒时。
此客差同味，萧斋许一窥。
摸鱼儿 清明踏青有怀故园
赵我佩（清代）

最销魂、陌头杨柳，登楼倦听啼鸟。踏青人去天涯远，闲煞故园鸟草。

乡梦悄。怅别后湖山，谁放穿花棹。湔裙正好。怕南浦烟迷，西郊雨过，凉逗凤鞋小。

春归早，绿偏斜阳古道。旧游回首都杳。东风不把离怀剪，吹起乱愁多少。

愁未了。叹百结回肠，曲似炉香袅。流光暗恼。恼燕子衔来，相思一点，红豆为伊老。
劝酒十四首。不如来饮酒七首
白居易（唐代）

莫隐深山去，君应到自嫌。齿伤朝水冷，貌苦夜霜严。

渔去风生浦，樵归雪满岩。不如来饮酒，相对醉厌厌。

莫作农夫去，君应见自愁。迎春犁瘦地，趁晚喂羸牛。

数被官加税，稀逢岁有秋。不如来饮酒，酒伴醉悠悠。

莫作商人去，恓惶君未谙。雪霜行塞北，风水宿江南。

藏镪百千万，沉舟十二三。不如来饮酒，仰面醉酣酣。

莫事长征去，辛勤难具论。何曾画麟阁，只是老辕门。

虮虱衣中物，刀枪面上痕。不如来饮酒，合眼醉昏昏。

莫学长生去，仙方误杀君。那将薤上露，拟待鹤边云。

矻矻皆烧药，累累尽作坟。不如来饮酒，闲坐醉醺醺。

莫上青云去，青云足爱憎。自贤夸智慧，相纠斗功能。

鱼烂缘吞饵，蛾焦为扑灯。不如来饮酒，任性醉腾腾。

莫入红尘去，令人心力劳。相争两蜗角，所得一牛毛。

且灭嗔中火，休磨笑里刀。不如来饮酒，稳卧醉陶陶。
九日郡楼独坐
周紫芝（宋代）

西风斜日可怜秋，已作重阳更上楼。门外白衣来独晚，坐中司马醉应休。

茱萸香在人何处，黄菊花开泪欲流。山意娱人不胜好，苦无佳句若为酬。
梦仙谣
薛季宣（宋代）

长城役罢骊山起，秦人断念还居里。一呼或化为侯王，避之却是神仙子。

汉家宫殿生荆棘，桃源千树长春色。

花香破鼻桃离离，只在人间人不知。梦中有客曾一到，屋舍衣裳殊草草。

狗彘鸡豚还治生，若度流年不知老。南华砎壁连天起，人家庭户多流水。

红碧夭桃百种花，不似凡间锦和绮。仙人容貌闲且都，居处虽贫乐有馀。

老子桃红入双脸，皤然只有银为须。仙家女儿多茜衣，桃花宜面叶宜眉。

离宫茅舍略相似，别有谯丽璇为题。仙君名氏犹属秦，许由往往陪游人。

老人石上问行客，传今几世秦之君。为言天下方南北，人鹿千龄经几得。

嗟说来时桃始华，桃子而今未成核。祖龙往日亲曾见，六合连兵事攻战。

北城紫塞南陆梁，倾赀未足供输挽。诚知黔首无聊生，侧目有诛正视刑。

剖心不独商王受，当时论杀诸儒生。我本何辜一何幸，避役离乡共亡命。

石髓药苗聊解饥，经年陡觉侪仙圣。讯今丞相胡为者，振古如今同土苴。

惊起城头角调哀，顿觉令人小天下。秦政求仙徒尔为，避秦役夫能至之。

还知道可无心得，学道有心无乃痴。
草堂与山僧夜坐自牧马大见过
王称（宋代）

移居深入水南村，五柳新栽正对门。傍岸春流沿翠筱，乱藤栖对近黄昏。

床头折简山人致，灯下名香野衲焚。童子夜深知客至，隔邻呼取醉芳尊。
清平乐·图书一室
周晋（宋代）

图书一室。香暖垂帘密。花满翠壶熏研席。睡觉满窗晴日。
手寒壶了残棋。篝香细勘唐碑。无酒无诗情绪，欲梅欲雪天时。
又次吴菊潭八月十四夜韵
叶茵（宋代）

昨雨转今晴，晴新越样清。
恐孤秋半赏，为补夜来明。
检点有斜影，看承无异情。
微吟樵唱句，犹恐鬼神莺。
颍水
田况（宋代）

先生尝此傲明时，绿袖清波万古奇。应有好名心未息，滩头洗耳欲人知。
叠前韵别诸生
周瑛（明代）

人间有尊爵，天下有广居。敛之在一心，此外更无馀。

纷纷名利徒，曲径自萦纡。荆棘日蔽塞，嘉谷为剪除。

坐令失道途，白首空踌躇。君看邹孟氏，七篇为详书。

体验而扩充，天理自灿如。毋徒持网罟，宦海吾其渔。
满庭芳 三首
秦观（宋代）

山抹微云，天粘衰草，画角声断谯门。暂停征棹，聊共引离尊。

多少蓬莱旧事，空回首，烟霭纷纷。斜阳外，寒鸦万点，流水绕孤村。

销魂、当此际，香囊暗解，罗带轻分。谩赢得青楼、薄幸名存。

此去何时见也？襟袖上、空惹啼痕。伤情处，高楼望断，灯火已黄昏。
谪袁州道中寄苏子美
张群（宋代）

忆昨共击吴门舟，我独千里君独留。
江花粲尔不同醉，野月娟然增此愁。
谈笑还令舌本强，诗篇顿觉笔锋柔。
沧浪书信无消息，鸿雁来时数举头。
木兰花（甘泉岩）
曾原郕（唐代）

断崖抛雪瀑，又潜溜、入山跟。听暗壁潺湲，山中紫雾，山下红云。当年七僧甚处，但空馀、老刹靠嶙峋。底事神粮不幻，翠窝胜积香尘。

纷纷。结社种莲人。名氏已无闻。看银书般若，金陵故国，斜敕空存。争得十虚销殒，为攘皇、冤魄脱沈沦。往事犹堪一笑，岩花乱点乌巾。
赠封御史入台
苏味道（唐代）

故事推三独，兹辰对两闱。夕鸦共鸣舞，屈草接芳菲。

盛府持清橐，殊章动绣衣。风连台阁起，霜就简书飞。

凛凛当朝色，行行满路威。惟当击隼去，复睹落雕归。
满庭芳 京净辛吉甫见枰棋者，遂书此
王哲（金朝）

斗枰棋，心万转，情注意完＊。神搜思，彼此巧生奸。道铺机关，争如会、自己双关。留住，人这著，默断破痴顽。颜。好看前。敲打闹，里清闲。从庚、虎哮吼，在高山。道分明不识，白黑、知守交颁。前胜，中仙桂，谁与我跻攀。
寄题谢景思药寮仍用其韵
王之望（宋代）

城府年来怪迹疏，端因药圃滞巾车。
芒鞋入谷亲寻种，野服巡栏自把锄。
室蔼芝兰无俗物，房深花木称僧居。
他时猿鹤休惊怨，安石宁终成一墟。
题巾子山广轩
陈岩肖（宋代）

屹立双峰入云表，登临聊为小迟留。
四围山色搀天碧，一曲波迟抱郭流。
身世欲违尘俗态，生涯宜与水云谋。
何当占断层峦顶，一室烟霞百虑休。
涉伊水宿宝应寺
刘攽（宋代）

日夕车马烦，路绝临清伊。云光与水色，极望相逶迤。

饮马清泠泉，凉风吹人衣。白石可历数，游鱼仍俯窥。

浅濑乍褰裳，榜舟亦迟迟。古木号乱蝉，白鸟时独飞。

上方两高阁，向水双朱扉。迢迢际烟霞，安得青云梯。

暝投中峰宿，四山凝夕霏。钟鸣众禽寂，孤灯明翠微。
王思叔惠巨竹一竿
姜特立（宋代）

清晨剪送碧琅玕，想见轩窗六月过。
便欲持将钓东海，未知何处可投竿。
和周少晳咏梅韵五首
廖行之（宋代）

孤根应得暖先回，天惜花房遣护开。
早是冰肌自清绝，却因冠玉更奇瑰。
妇人面涂黄而吏告以为瘴疾问云谓佛妆也
彭汝砺（宋代）

有女夭夭称细娘，真珠络髻面涂黄。华人怪见疑为瘴，墨吏矜誇是佛妆。
浮山圆鉴和尚赞
释清远（宋代）

并汾铁骑，老息荒丘。云施雨罢，花落水流。
咏史
蒋湘培（清代）

郁郁青枫树，岁久成枯株。鸱鸮巢其颠，失路委泥涂。

高明逼众巢，倾夺在斯须。李斯相秦皇，六国为丘墟。

失意车府令，陨身家亦屠。韩非亦何人，乃如兔投罦。

位显实疾偾，名高成祸枢。不见兰陵令，衰年方著书。
姑苏杂咏 五坞山五首 飞泉坞
高启（明代）

山空响更远，雨过流还急。
余沫洒回风，一林红树湿。
寄兰史、晓沧、菽园用晓沧韵 其三
丘逢甲（清代）

台上歌声起半酣，茫茫项定与刘龛。岂真汉厄逢三七，终见尧封暨朔南。

誓罢猫仍容武鼠，梦回虎已齧嬴骖。百王道在焚难尽，数典偏怜有籍谈。
杜子墅留别
赵汝回（宋代）

有朋不贵数，道合意自亲。
早知离别难，会觌岂厌频。
青灯书阁下，细语交情真。
酌此武阳泉，馔彼松江鳞。
公庖复有携，得非知我贫。
如何不我醉，明日隔片尘。
广陵先兄阁部墓下作 其二
史可程（清代）

烈风梅岭肃，高会自平山。方拾迷楼烬，谁寻遗镞斑。

雨垣颓似蒉，江月晕如环。披发疑公下，苍茫羽檄间。
舟自震泽道吴兴城外有感
孙应时（宋代）

忆向苕溪泊酒船，宁知绿发便华颠。
只今行脚一万里，重此惊心二十年。
箬笠簑衣真我事，清风明月苦论钱。
晚凉急櫂城南去，更复题诗作后缘。
园居杂咏二十首为顾玄言作 其十四 脩竹圃
黎民表（明代）

萧瑟万琅玕，清阴五月寒。閒门原不锁，伧客任来看。
九日登尧山书事
夏竦（宋代）

满头黄菊鬓毛斑，曾议皇王对尔颜。
今日临风轻霸迹，尧山应合胜牛山。
寄太和山何隐君二首 其二
谢榛（明代）

太乙坛前客，桃花十度红。幽栖片石定，元气四时通。

古树邻苍壑，閒云澹碧空。能谈非静者，真意几人同。
青玉案
曾觌（宋代）

蒲葵佳节初经雨。正栏槛、薰风度。满泛香蒲斟醁醑。故人情厚，艳歌娇舞。总是留宾处。

榴花照眼江天暮。醉里春情荡轻絮。岂止卷帘通一顾。今宵酒醒，一襟风露。梦指高唐去。
蔡瞻明以诗还行邑鄙卷次韵谢之
洪适（宋代）

凉秋野趣已萧骚，方驾看山念我曹。十日空归才每下，一篇来况曲弥高。

词华若我惭雌霓，笔力惟公掣巨鳌。欲作歌诗兴协律，清朝今日有王褒。
湟中春日登北禅寺楼寓目
杨应琚（清代）

路为沿坡曲，楼因峭壁悬。春流争浴马，薄雾竞耕田。

乍静心如濯，居高势欲仙。抵愁归去后，尘事尚依然。
降中央
王吉昌（元代）

盗天地冲和，一气造化丹基。玄牝辅弼枢机。四象三奇。消息盈虚否泰，铅汞抽添坎离。进退循环，玉关风透九霄吹。云行雨施，遍浇溉黄芽雪肌。五彩腾辉低荫，二八香姿。六阳鼎沸，运火候周天数随。引养形全，雾收云敛入无为。
和近思二首
李弥逊（宋代）

岩排绿树石相重，纱水交流朱旧谼。
细觅向来行历地，十上尘迹转头空。
人日过长沙乡
湛若水（明代）

人日程途得，伤心花近舲。仆童当骨肉，梦寐是家庭。

山势迎船转，草色驻桡青。双双彩羽去，立石愈分明。
送僧瑀楚南住灵岩寺分题得披云台
王绂（明代）

古寺香台客到稀，閒云无伴待师归。霏霏偏解护禅榻，片片宁堪补衲衣。

舒卷任缘那有碍，去留无著总忘机。讲时应有神龙听，化作遥天法雨飞。
踏莎行
程颂万（清代）

小阁妆才，回廊立遍。中门映处侬初见。青梅竹马一年年，而今不是当时面。

刬袜描鸳，搔头隔燕。千金不换华年转。紫薇花顶日低横，簸钱声是谁家院。
题庐陵萧彦毓秀才诗卷后二首
陆游（宋代）

法不孤生自古同，痴人乃欲镂虚空。
君诗妙处吾能识，正在山程水驿中。
次张嘉父闲居
于石（宋代）

有诗可以吟，何必拟李陵。
有酒可以可，何必慕伯伦。
自吟复自可，一笑睨白云。
卷舒见吾道，聚散亦世情。
老我一茅屋，萧萧山下村。
种瓜有余地，吾亦安吾贫。
兴来即杖屦，孤往无与朋。
晨出未启户，暮归或扣门。
翛然脱尘鞅，无怀与大庭。
所以轩冕贵，不移丘壑心。
此意谁独识，千载一渊明。
渊明不复作，视此壁上琴。
送权守解印趋阙
李新（宋代）

欲挽行人入醉乡，残春岐路日偏长。
花容贴雨蜂儿静，麦浪翻风燕子凉。
心计已高刘晏幕，恩波终载召公棠。
去思正伴东溪水，听得潺湲更断肠。
南楼画阁观方公悦二小诗戏次韵
黄庭坚（宋代）

重山复水绕深幽，不见高贤独倚楼。
手拂壁间留恨句，凌波微步有人愁。
戏呈宋周士
强至（宋代）

腊去垂垂冻欲消，春光未动思先饶。
最宜才客临歌席，更看佳人转舞腰。
一笑劳生应有定，三冬薄宦独无聊。
兰台侍从风流裔，合为行云赋此朝。
落叶 其二
俞廷瑛（清代）

春草池荒久未临，乱飘烟翠滴墙阴。去如浪子踪无定，盼得良媒信又沈。

极浦秋残红树老，空山路隔白云深。青青祇有闲松柏，未负栽培一片心。
曹仁宪谨荣寿 其三
陈词裕（清代）

寤寐维思一曲琴，薰风拟再入新吟。衣冠旧族推嵩洛，五载淡江水最深。
龙门八咏。下山
刘长卿（唐代）

谁识往来意，孤云长自闲。风寒未渡水，日暮更看山。

木落众峰出，龙宫苍翠间。
刘元煇来三首
方回（元代）

浪出惭何益，深居悔已迟。
积忧□□□，□□定非痴。
暗事人能料，幽怀世不知。
叩门有斯客，急以酒浇之。
舟过荻塘
沈与求（宋代）

野航春入荻芽塘，远意相传接渺茫。
落日一篙桃叶浪，薰风十里藕花香。
河回遽失青山曲，菱老难容碧草芳。
村北村南歌自答，悬知岁事到金穰。
采莲曲
崔一鸣（明代）

妾本临江住，芙蓉荡双楫。日暮不归来，江头待明月。
朝谒太清宫九首
真宗（宋代）

上旻降监，介祉实繁。
邦家修报，妙道归尊。
增名霄极，奉册灵轩。
茂宣圣典，永祐黎元。
送朱梅南作教南溪
陶益（明代）

都门追饯小光庭，万里遥占有聚星。争说青毡惟乐道，肯嬿绛帐但传经。

泉寻濲水渊源远，路过兰溪纫佩馨。作别因思忠烈庙，黯然含意向邮亭。
宫词
王珪（宋代）

金作盘龙绣作鳞，壶冰楼阁禁中春。
君王避暑来游幸，风月横秋气象新。
独游
陆游（宋代）

地僻少人迹，身闲思独游。
荒村更阻雨，衰鬓不禁秋。
断续呼牛笛，横斜放鸭舟。
残年澹无事，随处送悠悠。
湖面
范梈（元代）

湖面春深煖气匀，青芜未陨已知春。沙湾散驻张鱼客，苇室时惊射雁人。
和梁节庵前辈再次闲山诗韵
李稷勋（清代）

蟋蟀风凄客半闲，当门恶草几曾删。龙蛇抱卵今盈泽，虎豹蒙皮尚守关。

海水宁因精卫减，虞渊空见鲁阳还。愿将铸错六州铁，尽化金钱借买山。
经普化禅师影院
贯休（唐代）

大一今何处，登堂似昔时。曾蒙金印印，得异野干儿。

影束龙神在，门荒桐竹衰。谁云续僧史，别位著吾师。
登名山篇
李巨仁（隋代）

名山称地镇，千仞上凌霄。云开金阙迥，雾起石梁遥。

翠微横鸟金，珠涧入星桥。风急青溪晚，霞散赤城朝。

寓目幽栖地，驾言追绮季。

避世桃源士，忘情漆园吏。抽簪傲九辟，脱屣轻千驷。

沈冥负俗心，萧洒凌云意。苍苍耸极天，伏眺尽山川。

叠峰如积浪，分崖若断烟。浅深闻度雨，轻重听飞泉。

采药逢三岛，寻真值九仙。藏书凡几代，看博已经年。

逝将追羽客，千载一来旋。
积善堂
晁说之（宋代）

我家得姓自卫史，文王之昭锺厥美。
西京御史府大夫，父兹子忠不惜死。
至今墓上无曲棘，颍川岁时虔庙祀。
中原丧乱厌风尘，南渡不及渡辽水。
晚惟道武揽英雄，辽东之晁同兴起。
世封颍川刺济州，子孙婵媛冠剑伟。
唐有贤良如汉初，名动集贤为学士。
是时海内图书家，一晁未议张与李。
忠实文华入本朝，三祖百孙同一体。
中祖颍川袭远封，东祖西祖复於济。
自从决策罢兵来，平进不厌百寮底。
即今门户益衰微，揽古怀今情曷已。
上恩坱圠播无垠，宿莽心存春藿靡。
漳州有母行百龄，疏封钿服明光里。
夫人眼力尚针缕，拜恩不易从稚齿。
初惟夫人有子贤，曰此布濩敢不。
何劳梦帝血面论，直以微诚动旒扆。
华堂白发喜更新，即看青袍子高第。
寿斝千场日未央，膝下曾玄扶且倚。
中眷有孙不能鸣，东眷孙文刊烨炜。
偈颂一百二十三首
释普度（宋代）

结夏已十日，那事无消息。
云在岭头闲，水流何太急。
法法不隐藏，古今无朕迹。
洪源谒祖墓四首 其一
洪亮吉（清代）

五世还支子，全家问悯孙。野花生墓阙，古柏及祠门。

朴塞吾宁忝，渊源系觉尊。所亲欣絮语，灯火入前村。
和如庵 其三
张孝祥（宋代）

朝供炉香夜供灯，闲来落得困瞢腾。如庵许我参堂去，长作昭亭粥饭僧。
贤者之孝二百四十首·隽不疑
林同（宋代）

不疑固严吏，如不顺亲何。
图得母喜笑，平反敢不多。
菩萨蛮（和令狐公子）
王灼（宋代）

风柔日薄江村路。一鞭又逐春光去。胡蝶作团飞。竹间桃李枝。

醉魂招不得。一半随春色。桃李□无多。其如风日何。
逢王公慥太博
梅尧臣（宋代）

驽马不惜蹄，出门莫畏泥。
泥中逢故友，十载相乖睽。
但怪苍鬓色，斑斑俯铁骊。
少立不及语，交策或东西。
向晚我还舟，君来访长堤。
对论出处迹，存没生悲啼。
勿言少壮日，志意吐虹霓。
而今七不堪，懒又甚於嵇。
赠何万里
黄镇成（元代）

泷流绕郡山如戟，黄茅峒深秋雾黑。幽篁蔽空鼪鬼啸，绝涧下水沙虫射。

生猺持刀跣双足，出入如飞践荆棘。官军相持不敢杀，年年出峒来为贼。

何侯挺身谕其渠，深入不用一卒驱。椎牛酾酒拜县令，叱散部伍从降书。

君不见伏波将军征五溪，瘴雨湿衣归棹迟。又不见令公单骑丧虏魄，万马不嘶边月白。

古来豪士立奇功，何侯身老心力雄。上尊袭衣拜赐毕，归钓白云清渭中。
月夜观雪三首
杨万里（宋代）

仙人爱雪不嫌寒，挈月来看夜不眠。
游遍琼楼霜欲晓，却将玉镜挂青天。
偈颂一百零二首
释慧远（宋代）

一心不生，万法无咎。
木匠带枷，自作自受。
自心无法，受报好丑。
自法无心，天长地久。
心生法生，乌飞兔走。
心灭起灭，倒翻筋斗。
口似鼓椎，眉如扫箒。
省坐无赖阅杂册花草禽鸟凡十六色各成一绝漫题其后 其十一 鹤
王世贞（明代）

引吭长鸣动九霄，丹砂冠顶白云翘。自从名唤仙禽后，鳅鳝吞声恨不消。
石竹花咏
陆龟蒙（唐代）

曾看南朝画国娃，古萝衣上碎明霞。

而今莫共金钱斗，买却春风是此花。
林君筦榷上巴河蕲黄乱离仅以身免
释居简（宋代）

话到蕲黄只永叹，不知心作食梅酸。断头自是无降将，啮指终能愧贺兰。

变弗知权生亦愧，动才适义死何难。多君逆旅观浮俗，尸素墦间一等看。
题白莲堂
徐评（宋代）

一法圆融万法该，白莲香社应时开。渊明不解同方便，何事攒眉不肯来。
奉挽复庵赠君一律
周元晟（清代）

愁云漠漠泪沄沄，梦寐犹沾笑语温。灯下岂能重话旧，花间无复共倾尊。

论文累世空衔德，落魄浮生未报恩。有子从来称不死，伫看双凤并腾鶱。
二神峰
陈岩（宋代）

伯仲怡然意甚真，齐肩握手笑相亲。
云阴解駮排空立，秀出人间棣萼春。
武三思席上咏绮娘
魏元忠（唐代）

倾国精神掌上身，天风惊雪上香裀。须臾舞彻《霓裳曲》，騃却高堂满座人。
西湖
陈师道（宋代）

小径才容足，寒花只自香。
官池下凫雁，荒冢上牛羊。
有子吾甘老，无家去未量。
三年哦五字，草木借辉光。
人贵有精神吟
邵雍（宋代）

人贵有精神，精神多不醇。
有精神而醇，为第一等人。
不醇无义理，是非随怒喜。
怒以是为非，喜以非为是。
怒是善人疏，喜非小人比。
败国与亡家，鲜有不由此。
娶妻娶柔和，嫁夫嫁才美。
安得正妇人，作配真男子。
溪行欲与樊榭游乌镇东西二寺不果
全祖望（清代）

缓棹出乌镇，遥山入望希。清流染晴色，稚麦幻春晖。

河女留鱼贱，僧寮访古违。五湖堪极目，浩荡白鸥飞。
西园即事
释斯植（宋代）

一径落花红，回廊复旧踪。
千峰遥隔水，万木远涵空。
沙鸟晴云外，寒帆夕照中。
几宵曾宿此，江月夜相通。
送南京少宗伯尹正言先生奉表入贺礼成还任次南都赠行韵六章 其二
程敏政（明代）

章城西畔启离筵，冠盖纷纷下集仙。马首红尘犹昨日，镜中华发几流年。

行当绿树飞霜后，归及江梅破腊先。珍重一觞情莫尽，双旌摇曳夕阳边。
登安乐山塔
赵抃（宋代）

池有灵泉泉有龙，高僧深隐梵王宫。云林百里如屏障，安乐山西一望中。
霁后寄白阁僧
马戴（唐代）

苍翠霾高雪，西峰鸟外看。久披山衲坏，孤坐石床寒。

盥手水泉滴，燃灯夜烧残。终期老云峤，煮药伴中餐。
次韵月湾东湖十咏 其五 湖中孤寺
徐瑞（宋代）

崔嵬银屋漭相围，突兀禅房水半扉。便是金山古兰若，坐看孤鸟断云飞。
十一月四日陪诸公游神泉南山院二十韵
郭印（宋代）

官閒访招提，偶作南山游。
门前乔木阴，苍藤挂髯虬。
野僧出迎我，貌古气且柔。
相将入壶中，水竹净双眸。
万竿团修翠，一溪皱横流。
长桥翼方沼，彷佛疑行舟。
角门通细路，崎岖上层丘。
树色老欲暝，风声寒自飕。
佛阁瞰澄碧，下有百丈湫。
客言龙所邑，不受鱼与鰌。
行行更小亭，罗坐得小休。
石罅流清泉，甘冷无与俦。
濯足夫岂敢，洗耳良末由。
自怜山中人，十载冠压头。
公檄听奔走，端似置书邮。
惟有烟霞疾，沈绵未肯瘳。
邂逅惬幽怀，落日尚迟留。
五斗奚堪恋，十亩亦易求。
要希陶渊明，投绂事农畴。
超然傲尘世，知命复何忧。
烂柯山
汪忱（明代）

山作危梁千尺横，一天金泛月波清。
幽禽不复惊棋响，深谷犹能答斧声。
塔坏尚余鸿雁意，井荒谁放辘轳鸣。
试将比较天台景，只欠璁珑琪树英。
官舍十咏 其七
梁维栋（明代）

客至频相笑，借书充栋梁。问余何苦读，稽古得愁忘。

初度思春酒，故人隔远乡。斯游真拘束，不似昔年狂。
一萼红·怨东风
梁栋（宋代）

怨东风。把韶华付去，秾李小桃红。黄落山空，香销水冷，此际才红君逢。敛秋思、愁肠九结，拥翠袖、应费剪裁工。晕脸迎霜，幽姿泣露，寂寞谁同。休笑梳妆淡薄，看浮花浪蕊，眼底俱空。夜帐云闲，寒城月浸，有人吟遍深丛。自前度、王郎去後，旧游处、烟草接吴宫。惟有芳卿寄言，蹙损眉峰。
经古行宫
刘沧（唐代）

玉辇西归已至今，古原风景自沈沈。御沟流水长芳草，

宫树落沈空夕阴。蝴蝶翅翻残露滴，子规声尽野烟深。

路人不记当年事，台殿寂寥山影侵。